Puri Rath Yatra without devotees completed well | କରୋନା ଭାଇରସ୍ ସଂକ୍ରମଣର ଆତଙ୍କ ସତ୍ତ୍ୱେ ସନାତନ ଧର୍ମର ଏହି ବଳିଷ୍ଠ ପରମ୍ପରା ମହା ଆଡ଼ମ୍ବରରେ ପାଳିତ ହୋଇଗଲା । ପ୍ରଶାସନ ସହ ସେବାୟତମାନଙ୍କ ଉତ୍ତମ ସମନ୍ବୟ ଓ ପୁରୀ ସହରବାସୀଙ୍କ ସହଯୋଗ ଯୋଗୁଁ ଏହା ସମ୍ଭବ ହେଲା ।
Share this:
ପୁରୀଃ ଏ ଥର ବି ବିଶ୍ୱପ୍ରସିଦ୍ଧ ରଥ ଯାତ୍ରା ବିନା ଭକ୍ତରେ ସୁରୁଖୁରୁରେ ଆୟୋଜିତ ହେଲା । ବଡ଼ ଦାଣ୍ଡରେ ତିନି ରଥକୁ ଟାଣି ନେଲେ ସେବାୟତମାନେ । ଭାଇ ଭଉଣୀଙ୍କୁ ସାଙ୍ଗରେ ଧରି ଶ୍ରୀମନ୍ଦିରର ରତ୍ନବେଦୀରୁ ଜନ୍ମବେଦୀକୁ ଗଲେ ମହାପ୍ରଭୁ । ସନାତନ ଧର୍ମର ଏହି ବଳିଷ୍ଠ ପରମ୍ପରା କରୋନା ଭାଇରସ୍ ସଂକ୍ରମଣର ଆତଙ୍କ ସତ୍ତ୍ୱେ ମହା ଆଡ଼ମ୍ବରରେ ପାଳିତ ହୋଇଗଲା । ରଥ ଯାତ୍ରାର ଏହି ଅନନ୍ୟ ରୂପ ଦେଖିଲା ସାରା ବିଶ୍ବ, ଆଉ ଗଲା ବର୍ଷ ପରି ଏ ବର୍ଷ ବି ଇତିହାସ ସୃଷ୍ଟି ହେଲା ।
ପ୍ରଶାସନ ଓ ସେବାୟତମାନଙ୍କ ଅଦ୍ଭୂତ ସମନ୍ବୟ ଓ ସହଯୋଗର ଯୋଗୁଁ ଶ୍ରୀକ୍ଷେତ୍ରର ଭକ୍ତଶୂନ୍ୟ ରଥ ଯାତ୍ରାର (Puri Rath Yatra) ସଫଳ ରୂପାୟନ ହେଲା । ଆଷାଢ଼ ଶୁଳ୍କ ଦ୍ବିତୀୟା ତିଥିରେ ରାତି ପାହିଲା ବେଳକୁ ଶ୍ରୀକ୍ଷେତ୍ର ପାଲଟି ଯାଇଥିଲା ଜଗନ୍ନାଥମୟ । ବିଳମ୍ବିତ ରାତିରୁ ଶ୍ରୀମନ୍ଦିରରେ ସରିଯାଇଥିଲା ଠାକୁରଙ୍କ ନୀତିକାନ୍ତି । ସ୍ନାନ ପୂର୍ଣ୍ଣିମା ଭଳି ଶ୍ରୀଗୁଣ୍ଡିଚା ଯାତ୍ରାରେ (Ratha Jatra) ସଅଳ ସଅଳ ସବୁ ନୀତିକାନ୍ତି ସରିବା ପରେ ନିର୍ଦ୍ଧାରିତ ସମୟର ତିନି ଘଣ୍ଟା ଆଗରୁ ଟଣାଯାଇଥିଲା ରଥ ।
ସୋମବାର ଭୋର୍ ୪ଟାରେ ମଙ୍ଗଳ ଆଳତି ଓ ରୋଷହୋମ ସରି ୫ଟା ସୁଦ୍ଧା ସମ୍ପନ୍ନ ହୋଇଥିଲା ଅବକାଶ ନୀତି । ତା' ପରେ ଶ୍ରୀମନ୍ଦିର ପୁରୋହିତ ଓ ସ୍ତୋତ୍ରୀୟ ବ୍ରାହ୍ମଣଙ୍କ ଦ୍ବାରା ହୋଇଥିଲା ରଥ ପ୍ରତିଷ୍ଠା । ସକାଳ ୬ଟା ସୁଦ୍ଧା ସକାଳ ଧୂପ ସରି ୭ଟା ସୁଦ୍ଧା ମଙ୍ଗଳାର୍ପଣ କରାଯାଇ ଆରମ୍ଭ ହୋଇଥିଲା ପହଣ୍ଡି । ନିର୍ଦ୍ଧାରିତ ନିର୍ଘଣ୍ଟର ପ୍ରାୟ ଦେଢ଼ ଘଣ୍ଟା ପୂର୍ବରୁ ହୋଇଥିଲା ପହଣ୍ଡି ପର୍ବ ।
ପାରମ୍ପରିକ ପରିପାଟି ସହ ମାସ୍କ ପିନ୍ଧି ରଥରେ ଛେରା ପହଁରା କରୁଛନ୍ତି ଗଜପତି ମହାରାଜା ଦିବ୍ୟସିଂହ ଦେବ ।
ପ୍ରଥମେ ଧାଡ଼ି ପହଣ୍ଡିରେ ରଥରେ ବିଜେ କରିଥିଲେ ପ୍ରଭୁ ସୁଦର୍ଶନ । ତା' ପରେ ପ୍ରଭୁ ବଳଭଦ୍ର ଓ ଦେବୀ ସୁଭଦ୍ରାଙ୍କୁ ପହଣ୍ଡି କରି ଆଣିଥିଲେ ସେବାୟତମାନେ । ସିଂହଦ୍ବାରରେ ପ୍ରତୀକ୍ଷାରେ ଥିବା ରଥ ସତେ ଯେମିତି ଅପଲକ ନୟନରେ ଅନେଇ ରହିଥିଲା ଶ୍ରୀଜିଉମାନଙ୍କୁ । ଭାଇ ଭଉଣୀଙ୍କୁ ସାଙ୍ଗରେ ଧରି କେତେବେଳେ ରଥକୁ ଆସିବେ କାଳିଆ ଠାକୁର, ସବୁରି ନୟନ ସେଇଠି ଥିଲା ନିବଦ୍ଧ । ପ୍ରଭୁ ବଳଭଦ୍ର ଓ ଦେବୀ ସୁଭଦ୍ରାଙ୍କ ପରେ ସବା ଶେଷରେ ପହଣ୍ଡି ବିଜେ ହୋଇଥିଲେ ମହାପ୍ରଭୁ ଶ୍ରୀଜଗନ୍ନାଥ । ସକାଳ ୯ଟା ୪୦ ସୁଦ୍ଧା ଚତୁର୍ଦ୍ଧା ବିଗ୍ରହଙ୍କ ପହଣ୍ଡି ବିଜେ ସମ୍ପନ୍ନ ହୋଇଥିଲା । ତା' ପରେ ରଥାରୂଢ଼ ଶ୍ରୀଜିଉମାନଙ୍କୁ ଦର୍ଶନ କରିଥିଲେ ଜଗଦଗୁରୁ ଶଙ୍କରାଚାର୍ଯ୍ୟ ନିଶ୍ଚଳାନନ୍ଦ ସରସ୍ବତୀ (Shankaracharya)। ତିନି ରଥକୁ ଯାଇ ମହାପ୍ରଭୁଙ୍କ ଦିବ୍ୟଦର୍ଶନ ଲାଭ କରିଥିଲେ ।
"ମହାପ୍ରଭୁ ଜଗନ୍ନାଥ, ବଳଭଦ୍ର ଓ ଦାବୀ ସୁଭଦ୍ରାଙ୍କୁ ପ୍ରାର୍ଥନା ଯେ ସାରା ବିଶ୍ୱକୁ କରୋନା ମହାମାରୀରୁ ରକ୍ଷା କରନ୍ତୁ ଓ ଭାରତକୁ ନିଜ ଭବ୍ୟତା ପାଇବାରେ ସାହାଯ୍ୟ କରନ୍ତୁ," ସାମ୍ବାଦିକମାନଙ୍କୁ କହିଥିଲେ ଗୋବର୍ଦ୍ଧନ ପୀଠାଧୀଶ ଶଙ୍କରାଚାର୍ଯ୍ୟ ଜଗଦଗୁରୁ ସ୍ୱାମୀ ନିଶ୍ଚଳାନନ୍ଦ ସରସ୍ବତୀ (Swami Nischalananda Saraswati)।
ପୂର୍ବାହ୍ନ ୧୧ଟାରେ ଆରମ୍ଭ ହୋଇଥିଲା ଛେରା ପହଁରା ନୀତି । ଶ୍ରୀନଅରରୁ ରଥ ନିକଟକୁ ପାଲିଙ୍କିରେ ଆସିଥିଲେ ଗଜପତି ମହାରାଜା ଦିବ୍ୟସିଂହ ଦେବ (Gajapati King Dibyasingha Deb) । ପାରମ୍ପରିକ ପରିପାଟି ସହ ମାସ୍କ ପିନ୍ଧି ରଥରେ ଛେରା ପହଁରା କରିଥିଲେ । ୧୨ଟା ପୂର୍ବରୁ ଚାରମାଳ ଫିଟା ଯାଇ ଯୋଚା ହୋଇଥିଲା ଘୋଡ଼ା । ପୂର୍ବ ନୀତି ନିର୍ଘଣ୍ଟ ଅନୁଯାୟୀ ଅପରାହ୍ଣ ୩ଟାରେ ହୋଇ ଥାଆନ୍ତା ରଥ ଟଣା । କିନ୍ତୁ ସଅଳ ନୀତିକାନ୍ତି ପାଇଁ ୩ ଘଣ୍ଟା ପୂର୍ବରୁ ବଡ଼ଦାଣ୍ଡରେ ଗଡ଼ିଲା ରଥ । ପ୍ରଥମେ ଦିନ ୧୨ଟାରେ ଆରମ୍ଭ ହୋଇଥିଲା ତାଳଧ୍ବଜ ରଥ (Taladhwaja rath) ଟଣା । ତା'ପରେ ଅପରାହ୍ଣ ୧ଟାରେ ଦର୍ପଦଳନ (Darpadalana rath) ଏବଂ ଗୋଟାଏ ୫୦ ମିନିଟରେ ନନ୍ଦିଘୋଷ ରଥକୁ (Nandighosa chariot) ଟାଣି ନେଇଥିଲେ ସେବାୟତମାନେ ।
ଜଗନ୍ନାଥଙ୍କୁ ରଥକୁ ଆଣୁଛନ୍ତି ସେବାୟତମାନେ ।
"ସବୁ ସେବାୟତ, ଦଇତାପତି ଓ ଅନ୍ୟାନ୍ୟ ସେବାୟତ ଦିନ ରାତି ଏକ କରି ମହାପ୍ରଭୁଙ୍କ ସେବା କରୁଥିଲେ । ମହାପ୍ରଭୁଙ୍କ ସବୁ ନୀତି ନିର୍ଦ୍ଧାରିତ ସମୟ ପୂର୍ବରୁ କେମିତି ହେବ ତା' ପାଇଁ ସମସ୍ତଙ୍କ ଚେଷ୍ଟା ଥିଲା । ମହାପ୍ରଭୁଙ୍କ ଆଶିର୍ବାଦ ଯୋଗୁଁ ସବୁ ନୀତି ସମୟ ପୂର୍ବରୁ ଓ ସୁରୁଖୁରୁରେ ହୋଇପାରିଛି," କହିଥିଲେ ବରିଷ୍ଠ ଦଇତାପତି ସେବାୟତ ବିନାୟକ ଦାସମହାପାତ୍ର ।
ବଡ଼ ଦାଣ୍ଡ ଭକ୍ତଶୂନ୍ୟ ଥିଲା । ତିନି ରଥକୁ ଟାଣିଥିଲେ ସେବାୟତମାନେ । ପ୍ରତି ରଥ ଟଣା ପାଇଁ ନିୟୋଜିତ ଥିଲେ ୫୦୦ ଲେଖାଏଁ ସେବାୟତ । ରଥରେ ସୀମିତ ସଂଖ୍ୟକ ସେବାୟତଙ୍କର ଉପସ୍ଥିତି ଥିଲା । ପୋଲିସ କର୍ଡନ ଭିତରେ କୋଭିଡ୍ ଗାଇଡଲାଇନ ଅନୁପାଳନ କରି ରଥକୁ ଟାଣି ନେଇଥିଲେ ସେବାୟତମାନେ । ବଡ଼ ଦାଣ୍ଡକୁ ଓହ୍ଲାଇ ନ ଥିଲେ ପୁରୀ ସହରବାସୀମାନେ । ଦୁଇଦିନିଆ କର୍ଫ୍ୟୁ ସହ ସହରକୁ ଚାରି ଆଡୁ ସିଲ୍ କରିଥିଲା ପୋଲିସ । ବଡ଼ଦାଣ୍ଡ ସଂଲଗ୍ନ ସମସ୍ତ ଗଳି ରାସ୍ତାକୁ ମଧ୍ୟ ନାକାବନ୍ଦୀ କରାଯାଇଥିଲା । ଶ୍ରୀମନ୍ଦିରରୁ ଶ୍ରୀଗୁଣ୍ଡିଚା ଯାଏଁ, ବଡ଼ଦାଣ୍ଡକୁ ରଖାଯାଇଥିଲା ସଂପୂର୍ଣ୍ଣ ସୁରକ୍ଷା ବଳୟରେ ।
"ପ୍ରଶାସନ ସହ ସେବାୟତମାନଙ୍କ ଉତ୍ତମ ସମନ୍ବୟ ଓ ପୁରୀ ସହରବାସୀଙ୍କ ସହଯୋଗ ଯୋଗୁଁ ପ୍ରଭୁଙ୍କ ଶ୍ରୀଗୁଣ୍ଡିଚା ଯାତ୍ରା ସଫଳ ହୋଇଛି । ଆଗକୁ ପହଣ୍ଡି, ସୁନାବେଶ ଓ ନୀଳାଦ୍ରି ବିଜେ ମଧ୍ୟ ସୁରୁଖୁରୁରେ ସାରିବାକୁ ଲକ୍ଷ୍ୟ ରଖାଯାଇଛି," କହିଥିଲେ ମୁଖ୍ୟ ଶାସନ ସଚିବ ସୁରେଶ ମହାପାତ୍ର ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
